Euroopa Liidu toimimise lepingu artikli 114 lõike 4 kohane teatis – luba säilitada riiklikud meetmed, mis on ELi ühtlustamismeetmetest rangemad

(EMPs kohaldatav tekst)

(2019/C 394/03)

1. 17. juuli 2019. aasta kirjas, mille komisjon sai kätte 19. juulil 2019, teatas Ungari komisjonile oma kavatsusest säilitada fosfaatväetiste kaadmiumisisaldust käsitlev siseriiklik säte. Kõnealuse siseriikliku sättega (Ungari põllumajanduse ja maaelu arengu ministri 18. mai 2006. aasta dekreedi nr 36/2006 (väetisetoodete lubamise, ladustamise, turustamise ja kasutamise kohta) 3. loetelu punkt 1.2) kehtestatakse kaadmiumi piirnormiks 20 mg/kg fosforpentaoksiidi kohta väetistes, mis sisaldavad üle 5 % fosforpentaoksiidi. See erineb Euroopa Parlamendi ja nõukogu määruse (EL) 2019/1009 (1) I lisa II osa PFC 1(B) punkti 3 alapunkti a alapunktist ii) ja PFC 1(C) (I) punkti 2 alapunkti a alapunktist ii).

2. Väetisi käsitlevad ühtlustamiseeskirjad kehtestati esimest korda 1970.–1980. aastatel ( 2 ) . Täna kohaldatavad eeskirjad on sätestatud Euroopa Parlamendi ja nõukogu määruses (EÜ) nr 2003/2003, ( 3 ) mis tunnistatakse määrusega (EL) 2019/1009 kehtetuks alates 16. juulist 2022. ELi tasandil kehtestatud ühtlustamiseeskirjade kohaldamine on vabatahtlik. See tähendab, et tootjal on võimalik valida: 1) kas turustada tooteid ELi tasandil kehtestatud ühtlustamiseeskirjade alusel; sellisel juhul viidatakse nendele toodetele kui „ühtlustatud toodetele“ ja need liiguvad vabalt ühtsel turul; 2) või turustada tooteid vastavalt liikmesriigis kohaldatavatele siseriiklikele sätetele; nendele toodetele viidatakse kui „ühtlustamata toodetele“ ja neid võib turustada teises ELi liikmesriigis vastavalt ELi toimimise lepingu artiklitele 34–36 ning Euroopa Parlamendi ja nõukogu määrusele (EÜ) nr 764/2008 (4). Määruse (EÜ) nr 2003/2003 kohaselt võib märget „EÜ väetis“ kasutada väetiste puhul, mis kuuluvad kõnealuse määruse I lisas loetletud väetiseliikide hulka ja vastavad selle määruse nõuetele („ühtlustatud tooted“). Määruse I lisas on loetletud eri liiki väetised, millest mõne puhul on fosforisisaldus suurem kui 5 % fosforpentaoksiidi. Määruses (EÜ) nr 2003/2003 ei ole EÜ väetiste (ühtlustatud tooted) suhtes saasteainete piirnorme sätestatud. Määrusega kohustatakse liikmesriike mitte keelama, piirama ega takistama nõuetele vastava EÜ väetise turul kättesaadavaks tegemist, sealhulgas selle koostise, näiteks saasteainete sisalduse alusel. Liikmesriikide õigusaktidega võib aga siiski saasteainete puhul ette näha kohustuslikud piirnormid, mida kohaldatakse ühtlustamata toodete suhtes. Määruses (EL) 2019/1009 on sätestatud ELi väetisetoodete ühtlustamiseeskirjad, mis hõlmavad rohkem tootekategooriaid kui määruse (EÜ) nr 2003/2003 I lisas sätestatud piiratud loetelu. Sellega määratakse esimest korda ELi tasandil kindlaks saasteainete piirnormid ühtlustatud toodetes. Määruses osutatakse „fosfaatväetistele“, mille puhul on tegemist makrotoitaineid sisaldavate mineraalväetistega või orgaanilis-mineraalsete väetistega, mille fosforisisaldus on vähemalt 5 massiprotsenti fosforpentaoksiidi. Fosfaatväetistes sisalduva kaadmiumi piirnormiks on 60 mg/kg fosforpentaoksiidi kohta. Sarnaselt määrusega (EÜ) nr 2003/2003 ei ole liikmesriikidel lubatud takistada nõuetele vastavate ELi väetisetoodete turul kättesaadavaks tegemist saasteainete sisaldusega seotud põhjustel. Liikmesriigid võivad siiski säilitada või kehtestada piirnormid, mida nad peavad ühtlustamata toodetes sisalduvate saasteainete puhul asjakohaseks.

3. Ungari soovib säilitada dekreedi nr 36/2006 3. loetelu punktis 1.2 sätestatud kaadmiumi riikliku piirnormi 20 mg/kg fosforpentaoksiidi kohta kõigi väetisetoodete puhul, mis sisaldavad vähemalt 5 massiprotsenti fosforpentaoksiidi. Ungari on alates 2001. aastast kohaldanud väetiste kaadmiumisisalduse piirnormi. Pärast ELiga ühinemist 2004. aastal muutis Ungari oma siseriiklikke õigusakte nii, et piirnormi 20 mg/kg fosforpentaoksiidi kohta ei kohaldata EÜ väetiste suhtes, vaid ainult ühtlustamata toodete suhtes. Ungari kinnitas 27. septembri 2019. aasta kirjas, et riiklikku meedet kohaldatakse sama liiki anorgaaniliste väetiste suhtes, nagu on loetletud määruse (EÜ) nr 2003/2003 I lisas, tingimusel et tegemist ei ole EÜ väetistega (ühtlustamata tooted).

4. Ungari analüüsis, milline mõju võib olla määruses (EL) 2019/1009 sätestatud piirnormil 60 mg/kg fosforpentaoksiidi kohta. Kõnealune piirnorm tekitab tõsiseid probleeme seoses inimeste tervise ja keskkonna kaitsmisega. Kaadmium kvalifitseerub kasvajaid põhjustava ainena, mis kuulub kõige mürgisemate elementide hulka. Kaadmium imendub taimedesse kergesti ja satub nõnda toiduahelasse. Mulla ja taimede kaadmiumisisaldus on üldjuhul lineaarses korrelatsioonis. Kuna Ungari on kopsuvähist tingitud surmajuhtumite osas liidus ja maailmas esimeste hulgas, on Ungari täielikult pühendunud sellele, et vähendada edasist kokkupuudet toiduga organismi sattuva kaadmiumiga. Mulla kaadmiumireostus kujutab endast tõsist ohtu ka eri organismide rühmadele. Mullaelustiku ja bioloogilise mitmekesisuse tagamiseks on oluline minimeerida mullas olevate organismide kokkupuudet kaadmiumireostusega. Valdav osa Ungari turul olevatest fosfaatväetistest on EÜ väetised (ühtlustatud tooted). Enamik turul olevaid väetisi sisaldavad kaadmiumi alla piirnormi 20 mg/kg fosforpentaoksiidi kohta. Ungari hinnangul halveneb juhul, kui fosfaatväetiste kaadmiumisisalduse piirnormiks kehtestatakse 60 mg/kg fosforpentaoksiidi kohta, paratamatult kõnealuse kvalitatiivse kriteeriumi järgimine ja suureneb märkimisväärselt selliste toodete turustamine, mille kaadmiumisisaldus ületab 20 mg/kg fosforpentaoksiidi kohta.

5. ELi tasandil on mitmel korral käsitletud väetiste kaadmiumisisaldust, võttes arvesse selle negatiivset mõju inimeste tervisele ja keskkonnale. Määruse (EÜ) nr 2003/2003 põhjenduses 15 teatati komisjoni kavatsusest käsitleda juhuslike kaadmiumilisandite sisaldust mineraalväetistes. Komisjon võttis 2016. aastal vastu ettepaneku võtta vastu Euroopa Parlamendi ja nõukogu määrus, millega kehtestatakse eeskirjad CE-märgisega väetisetoodete turul kättesaadavaks tegemise kohta (5). Komisjon tegi ettepaneku kehtestada fosfaatväetiste puhul piirnormiks 60 mg/kg fosforpentaoksiidi kohta ja seejärel vähendada seda 12 aasta jooksul pärast uue määruse kohaldamist järk-järgult tasemeni 20 mg/kg. Pärast pingelisi läbirääkimisi Euroopa Parlamendi ja nõukogu vahel kehtestati nimetatud ettepaneku alusel määrusega (EL) 2019/1009 piirnormiks 60 mg/kg fosforpentaoksiidi kohta, mida kohaldatakse alates 16. juulist 2022. Lisaks sellele on Euroopa Komisjon kohustatud vaatama hiljemalt 16. juuliks 2026 läbi fosfaatväetiste kaadmiumisisalduse piirnormid, et hinnata nende piirnormide viimise võimalikkust madalamale sobivale tasemele. Komisjon peab võtma arvesse keskkonnategureid, eelkõige mulla- ja kliimatingimusi, tervist mõjutavaid tegureid ning sotsiaal-majanduslikke tegureid, sealhulgas varustuskindlust.

6. Komisjon menetleb seda Ungari teatist vastavalt Euroopa Liidu toimimise lepingu artikli 114 lõigetele 4 ja 6. Artikli 114 lõikes 4 on sätestatud, et kui liikmesriik soovib Euroopa Liidu toimimise lepingu artiklis 36 märgitud oluliste vajaduste tõttu või seoses keskkonna või töökeskkonna kaitsega pärast ELi ühtlustamismeetme vastuvõtmist säilitada rangemaid riiklikke sätteid, teatab ta nendest sätetest ja nende säilitamise põhjustest komisjonile. Pärast Ungari sätet käsitleva teatise saamist on komisjonil kuus kuud aega, et see heaks kiita või tagasi lükata. Selle aja jooksul hindab komisjon, kas Ungari sätet saab pidada ühtlustamiseelseks meetmeks ja kas see erineb ühtlustamiseeskirjadest. Kui see on nii, kontrollib komisjon, kas kõnealuse sätte säilitamine on põhjendatud artiklis 36 märgitud oluliste vajaduste tõttu või seoses keskkonna kaitsmisega ning ega see säte ei kujuta endast meelevaldse diskrimineerimise vahendit või varjatud kaubanduspiirangut ning ei ole siseturu toimimisele tarbetuks ja ebaproportsionaalseks takistuseks.

7. Kõik isikud, kes soovivad esitada selle teatise kohta oma seisukohti, peavad saatma need komisjonile 30 päeva jooksul alates käesoleva teatise avaldamisest. Hiljem esitatud seisukohti ei võeta arvesse.

8. Lisateavet Ungari esitatud teatise kohta saab aadressil: European Commission Directorate-General for Internal Market, Industry, Entrepreneurship and SMEs DG GROW – Unit D2 Chemicals Tel +32 22950708 E-post: grow-fertilising-products@ec.europa.eu

(1) Euroopa Parlamendi ja nõukogu 5. juuni 2019. aasta määrus (EL) 2019/1009, millega kehtestatakse ELi väetisetoodete turul kättesaadavaks tegemise nõuded ning muudetakse määrusi (EÜ) nr 1069/2009 ja (EÜ) nr 1107/2009 ning tunnistatakse kehtetuks määrus (EÜ) nr 2003/2003 (ELT L 170, 25.6.2019, lk 1).

(2) Nõukogu 18. detsembri 1975. aasta direktiiv 76/116/EMÜ väetisi käsitlevate liikmesriikide õigusaktide ühtlustamise kohta (EÜT L 24, 30.1.1976, lk 21) ja nõukogu 15. juuli 1980. aasta direktiiv 80/876/EMÜ suure lämmastikusisaldusega ammooniumnitraat-lihtväetisi käsitlevate liikmesriikide õigusaktide ühtlustamise kohta (EÜT L 250, 23.9.1980, lk 7).

(3) Euroopa Parlamendi ja nõukogu 13. oktoobri 2003. aasta määrus (EÜ) nr 2003/2003 väetiste kohta (ELT L 304, 21.11.2003, lk 1).

(4) Euroopa Parlamendi ja nõukogu 9. juuli 2008. aasta määrus (EÜ) nr 764/2008, milles sätestatakse menetlused seoses teatavate riiklike tehniliste eeskirjade kohaldamisega teises liikmesriigis seaduslikult turustatavate toodete suhtes ja tunnistatakse kehtetuks otsus nr 3052/95/EÜ (ELT L 218, 13.8.2008, lk 21).

(5) COM/2016/0157 final – 2016/084 (COD).